किरण सिंह के संग्रह में ऐसी और भी कहानियां हैं। लेकिन इन सारी कहानियों की लगातार प्रशंसा के बीच यह प्रश्न पीछा नहीं छोड़ता कि आिखर ये कहानियां इतनी अच्छी क्यों लगती हैं और इनमें कोई फांस है या नहीं? बेशक, अपनी कुछ कहानियों में किरण सिंह कहीं-कहीं दुरूह जान पड़ती हैं। 'शिलावह' उनकी बहुत महत्वपूर्ण कहानी है- कई तरह के जाल बुनती और काटती- लेकिन हम पाते हैं कि किरण सिंह खुद इसके शिल्प के जाल में उलझी हुई हैं। कहानी का एक सिरा दूसरे सिरे से कुछ अलग है। इस कहानी को धीरज से पढऩा पड़ता है। (हालांकि ऐसी बहुत सारी बड़ी कहानियां हैं जो धीरज से पढ़े जाने की मांग करती हैं।)